#

ODA E AVOKATËVE TË KOSOVËS

ADVOKATSKA KOMORA KOSOVA

KOSOVA BAR ASSOCIATION

**V. Nr. xx/2014**

**Prishtinë, 28.03.2014**

**KËSHILLI DREJTUES I ODËS SË AVOKATËVE TË KOSOVËS**, duke vendosur për Specializimin e Avokatëve të Kosovës, në bazë të nenit 83 pika 2 dhe 16 dhe nenit 123 të Statutit të OAK-së, lidhur me nenin 7 të Rregullores për punën e komiteteve, në mbledhjen e mbajtur më datën 28.04.2014, merr këtë:

**V E N D I M**

**I. MIRATOHEN:** Rregullat për Procedurën e Specializimit të Avokatëve, me qëllim të zbatimit të Rregullores për Specializime.

**II. MIRATOHET**: përmbajtja e Shpalljes Publike me të cilën ftohen avokatët e interesuar për të paraqitur kërkesën për specializim.

**III. CAKTOHET:** Dega Penale si degë për të cilën avokatët mund të paraqesin kërkesën për Specializim.

**III. AUTORIZOHET:** Kryetari i Odës së Avokatëve të caktoj përbërjen dhe Kryetarin e Komisioni të Provimit të cilët plotësojnë kushtet e përcaktuara me Rregulloren për Specializime.

**A r s y e t i m**

Këshilli Drejtues i OAK-së në mbledhjen e mbajtur më datë 28.03.2014, shqyrtoi rëndësinë e procesit të Specializimit të avokatëve me qëllim të ngritjes së kapaciteteve profesionale të avokatëve dhe vet OAK-së, në përmbushjen e përgjegjësive ligjore në përputhje me standardet dhe praktikat bashkëkohore.

Rregullat për Procedurën e Specializimit të Avokatëve të miratuara sipas këtij vendimi, përmbushin të gjitha standardet e kërkuara për zhvillimin e këtij procesi dhe rregullojnë në mënyrë të detajuar të gjitha çështjet organizative dhe procedurale në pajtim me Ligjin për Noterinë, Statutin dhe Rregulloren për Specializime.

Në funksion të zhvillimit të këtij procesi Këshilli Drejtues miratoi përmbajtjen e Shpalljes Publike për Specializimin e Avokatëve dhe rrjedhimisht edhe kriteret që duhet të plotësohen me qëllim që kërkesat të konsiderohen si të rregullta dhe të plota. Po ashtu me këtë shpallje është përcaktuar edhe dokumentacioni që duhet të shoqëroj kërkesën për specializim dhe mënyrën e procedimit të kërkesës deri në shqyrtimin e saj.

Bazuar në Rregulloren për Specializime në vitin e parë nga data e hyrjes në fuqi të kësaj rregullore, OAK duhet të ofroj specializimin në tri degë, prandaj me qëllim të organizimit sa më të mirë dhe për faktin se ky është një proces që nuk është realizuar më parë Këshilli Drejtues ka vendosur që fillimisht të ofrohet specializimi për **degën penale**, ndërsa në faza të mëvonshme brenda afatit të përcaktuar me rregullore edhe për dy degët tjera.

Këshilli Drejtues e autorizon Kryetarin e OAK-së që në emër të Këshillit Drejtues të caktoj përbërjen e Komisionit të Provimit dhe kryetarin e tij në mënyrë që të mos humbet kohë në këtë proces deri në mbledhjen e ardhshme të Këshillit Drejtues. Gjatë procesit të formimit të komisionit Kryetari i OAK, duhet të konsultohet me kandidatët, nga radhët e avokatëve, gjyqtarëve, prokurorëve dhe profesionistëve tjerë ligjor me përvojë së paku 10 vite në fushën penale.

Kryetari i OAK-së do të vendos edhe për shumën e kompensimit të Kryetarit dhe anëtarëve të Komisionit të Provimit.

Nga sa u tha më lart u vendos si në dispozitiv të këtij vendimi.

**KËSHILLI DREJTUES I ODËS SË AVOKATËVE TË KOSOVËS**

**V.Nr. xx/ 2014, dt. 28.03.2014**

**Për Këshillin Drejtues të OAK-së**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Ibrahim Dobruna, Kryetar**